**EVROPSKO SODIŠČE ZA ČLOVEKOVE PRAVICE – VARUH ČLOVEKOVIH PRAVIC IN VLADAVINE PRAVA**

**Posvet ob 60-letnici Evropskega sodišča za človekove pravice**

**Pravna fakulteta v Ljubljani, 16. april 2019**

**Nagovor ob 60. obletnici Evropskega sodišča za človekove pravice**

**Andreja Katič, ministrica za pravosodje**

Spoštovana predsednika Ustavnega in Vrhovnega sodišča,

spoštovani dekan,

spoštovani visoki gostje,

gospe in gospodje!

Poseben pozdrav tudi študentom - našim bodočim kolegicam in kolegom!

Veseli me, da smo se v takem številu udeležili današnjega posveta, s katerim obeležujemo 60-letnico delovanja Evropskega sodišča za človekove pravice.

Prav je, da tej obletnici namenjamo posebno pozornost. Evropsko sodišče za človekove pravice je pomemben branik in gradnik varstva človekovih pravic in vladavine prava. Hkrati pa je ta obletnica tudi priložnost za samorefleksijo - o pomenu tega sodišča, o tem, kaj je bilo do sedaj narejenega ter kje je možen nadaljnji napredek.

Evropsko sodišče za človekove pravice je že leta 1978 v znani zadevi *Tyrer proti Združenemu kraljestvu* ugotovilo, da je Evropska konvencija o varstvu človekovih pravic »živ instrument«, ki ga je treba razlagati v luči sedanjosti oziroma sedanjih pogojev. Potrebno je poudariti dejstvo - v spremenljivih okoliščinah Evropska konvencija in Evropsko sodišče za človekove pravice za preko 800 milijonov ljudi predstavljata upanje, da bodo države pogodbenice Konvencije spoštovale njihove pravice in svoboščine in predvsem tudi njihovo dostojanstvo. Evropsko sodišče za človekove pravice je kot uspešno regionalno sodišče tudi zgled, lahko bi rekli celo svetilnik drugim regijam. Pomembno pa prispeva tudi k zagotavljanju stabilnosti v regiji in naslavljanju odprtih vprašanj med državami, povezanih s spoštovanjem človekovih pravic.

Je pa nujno zavedanje, da 60 let delovanja Evropskega sodišča za človekove pravice nikakor ni nekaj samoumevnega. To je velik dosežek, ki kaže na neko civilizacijsko spoznanje. Nad odločitvami državnih organov in Ustavo ni le Bog ali le modro nebo. Takšno ozko razumevanje človekovih pravic in prava oz. vladavine prava smo že zdavnaj presegli. Spoštovanje človekovih pravic tako ni le stvar posamezne države, ampak je stvar človečnosti. S tem tudi mednarodne skupnosti, ki jo družijo skupne vrednote, med katerimi je nedvomno treba izpostaviti univerzalnost človekovih pravic in vladavino prava. Oboje že 60 let zagotavlja Evropsko sodišče za človekove pravice!

V tem pogledu so evropske države z ustanovitvijo Evropskega sodišča za človekove pravice povzročile pravo revolucijo. Posameznik, ki meni, da država krši njegove človekove pravice in da mu domača pravna sredstva niso zagotovila njihovega spoštovanja, se lahko obrne neposredno na mednarodno sodišče. Države so se s tem strinjale, da - v interesu skupnih vrednot - del izvrševanja svojih pristojnosti prenesejo na mednarodno sodišče.

Žal je treba ugotoviti, da po 60 letih delovanja Evropskega sodišča, nekatere države pozabljajo na te vrednote in razmišljajo, kako bi se izognile obveznostim, ki izhajajo iz sodb tega mednarodnega sodišča – torej, kako bi se na nek način vrnile nazaj k nacionalni državi 19. stoletja. A to ni pogled Slovenije, niti ne more biti pogled sodobne demokratične države. Države, ki je utemeljena na demokraciji, spoštovanju mednarodnega prava, človekovih pravic in temeljnih svoboščin ter vladavine prava, kar vse izhaja iz Ustave Republike Slovenije. Zato si Slovenija v vseh razpravah o reformi Evropskega sodišča za človekove pravice prizadeva za rešitve, ki omogočajo učinkovitost delovanja tega sodišča, ki bi krepile njegov ugled in pomen.

Slovenija je v tej smeri aktivno sodelovala v reformnih procesih. V času slovenskega predsedovanja Odboru ministrov Sveta Evrope leta 2009 je Slovenija v tem procesu organizirala tudi blejsko okroglo mizo o pravici do sojenja v razumnem roku in kratkoročni reformi Evropskega sodišča za človekove pravice. Slovenija je ratificirala tudi Protokol št. 16 h Konvenciji, ki omogoča, da najvišja sodišča v državi zaprosijo Evropsko sodišče za svetovalno mnenje. Prvo mnenje, za katerega je zaprosilo francosko kasacijsko sodišče, je bilo sprejeto prav prejšnji teden.

Nekatera vprašanja o pomenu Sveta Evrope in Evropskega sodišča za človekove pravice bodo podrobneje naslovljena v prvem panelu. Ugotoviti je potrebno tudi, da ima Evropsko sodišče za človekovo pravice v Sloveniji na splošno dober ugled, zato imajo državljani do njega običajno tudi velika pričakovanja. O tem pričajo statistični podatki. Od leta 1993, ko je Slovenija postala pogodbenica Evropske konvencije, je bilo na Evropsko sodišče za človekove pravice proti Sloveniji vloženih približno 9.500  pritožb. Evropsko sodišče je v več kot 95% le-teh spoznalo za nedopustne oziroma jih je črtalo s seznama. Do konca leta 2018 je Evropsko sodišče proti Sloveniji izdalo skupaj 363 sodb, kršitev pa je ugotovilo v 334 od njih. To pomeni, da so bili od vseh vloženih pritožb v tem obdobju pritožniki uspešni v okoli 3,5 % pritožb.

Slovenija se je je morala zaradi posebnih situacij, ki so bile posledica razpada nekdanje SFRJ in osamosvojitve, soočiti z odpravo kršitev v pilotnih primerih kot sta primera *Ališić* (gre za varčevalce stare Ljubljanske banke in stare devizne vloge na Hrvaškem ter Bosni in Hercegovini) in *Kurič* (izbrisani). Na problem sodnih zaostankov in kršenja pravice do sojenja v razumnem roku je Sodišče opozorilo s skupino 264 sodb v primeru *Lukenda.* Izpostaviti je potrebno tudi prizadevanja za ustrezne razmere in naslavljanje prezasedenosti v zaporih izpostavljene v skupini zadev *Mandič in Jović*, kjer nadaljujemo s pripravami na izgradnjo novega zapora. Sicer pa se sodbe proti Sloveniji v veliki večini nanašajo na posamezne in ne-sistemske primere kršitev Konvencije, kjer slovenska sodišča pogosto niso ustrezno upoštevala posebnih okoliščin posameznega primera v povezavi z uporabo oziroma razlago Konvencije. Slovenija torej ni med večjimi kršiteljicami Konvencije in posledično človekovih pravic. Vsako sodbo z ugotovljeno kršitvijo pa je potrebno vzeti resno, jo natančno preučiti in dosledno izvršiti ter upoštevati v bodočih postopkih.

V okviru drugega panela bo naslovljeno vprašanje kako ravnati, da bo do ESČP prišlo še manj primerov. Zato je pomembno, da se tudi ob tej obletnici zavemo, da je Konvencijo nujno še bolj ponotranjiti v domačo sodno prakso in pri delovanju oblastnih organov. Ni torej nek zunanji element, ki omejuje delovanje države, ampak je naša lastna vest in minimalni standard ravnanja države. Izobraževanje in usposabljanje sodnikov in študentov glede razumevanja Konvencije in sodne prakse Evropskega sodišča je torej zelo pomembno, saj sem že na začetku omenila, da je Konvencija živ instrument.

Posebej pomembno vlogo ima Ustavno sodišče, ki je v skladu z ustavo najvišji varuh človekovih pravic na nacionalni ravni. Dostop do sodišča v primeru očitanih kršitev Konvencije je posebej pomembno vprašanje. Skupaj si moramo prizadevati tudi za dvig zaupanja javnosti v slovensko pravosodje. V drugem panelu bo torej osvetljen tudi vidik uveljavljanja človekovih pravic skozi prizmo pritožnika. V 60 letih svojega delovanja je Evropsko sodišče za človekove pravice sprejelo številne pomembne odločitve, ki krepijo spoštovanje človekovih pravic v evropski regiji.

Letos obeležujemo tudi 70-letnico delovanja Sveta Evrope, prve panevropske organizacije, ki se zadnja leta prav tako bojuje z različnimi izzivi. Zato se velja tudi v prihodnje zavzemati za krepitev vloge Sveta Evrope in njegovih prizadevanj za spoštovanje demokracije in vladavine prava. Pomembno je tudi krepiti nadzorne mehanizme in njihovo vlogo pri nadzoru nad izvrševanjem sodb Evropskega sodišča. Ob pomanjkanju učinkovitih sredstev za izvrševanje sodb mednarodnih sodišč, je nujno sodobno razumevanje, da izvrševanje vladavine prava ni le stvar spoštovanja človekovih pravic v konkretni zadevi, ampak tudi spoštovanja vladavine prava na splošno!

Evropa v spremenjenih razmerah, s katerimi se sooča, potrebuje močno Evropsko sodišče za človekove pravice, ki ima potrebno avtoriteto. Zato je nujno, da države spoštujejo njegove sodbe in jih dosledno izvršujejo. Tretji panel bo namenjen tem vprašanjem. Slovenija je v zadnjih letih glede tega naredila velik premik. V zadnjih štirih letih je zmanjšala število neizvršenih sodb iz nekaj čez 300 na trenutno 11 neizvršenih, navkljub temu, da so nekatere boleče posegle v naš proračun ali pa so zahtevale pomembne spremembe zakonodaje in sistema.

K temu je predvsem pripomogla zavezanost vlade in Ministrstva za pravosodje k spoštovanju vladavine prava in človekovih pravic. V Svetu Evrope je tako v zadnjih letih Slovenija primer dobre prakse, tudi zaradi zavzetosti pri izvrševanju pilotskih sodb v zadevah *Kurić* in *Ališič*. Vendar pa to ne pomeni, da ni prostora za izboljšave zlasti z vidika preprečevanja kršitev Konvencije ter poznavanja in upoštevanja standardov Konvencije in sodne prakse Sodišča ter izvrševanja sodb. Slovenija ima torej pomembno vlogo pri podpori krepitve tako Sveta Evrope kot spoštovanja sodb Evropskega sodišča za človekove pravice. Želim si, da bi bila ta misel vodilo današnjih razprav.

Vsem udeležencem posveta zato želim plodne in zanimive razprave o aktualnih vidikih delovanja Evropskega sodišča za človekove pravice.

Pravni fakulteti Univerze v Ljubljani se zahvaljujem za gostiteljstvo dogodka ter seveda za sodelovanje vsem panelistom in moderatorjem.

Uspešno želim!